Amet-han Sultan (Alupka, Krím, 1920. október 20. – 1971. február 1.) többszörösen kitüntetett krími tatár ászpilóta, kétszeres Szovjetunió Hőse. Apja lak származásának köszönhetően sikerült elkerülnie a deportálást 1944. májusban, amikor a teljes krími tatár népességet kitelepítették, jóllehet nem volt hajlandó az irataiban kijavíttatni a nemzetiségét krími tatárról lakra. A második világháború után berepülőpilótaként dolgozott Moszkvában, és 96 különböző repülőgéptípust vezetett mielőtt légi balesetben elhunyt volna egy módosított Tu–16 bombázó kipróbálása során. Nevét utcák, iskolák, repülőterek őrzik Ukrajnában és Oroszországban, és múzeumot rendeztek be emlékére.